इक बारी इक सदागर अपना जहाज लद्दियै दसाबरै गी टुरेआ। ओ चलदा चलदा इक समुन्दरै च पुज्जा तां इक बड़ा तूफान आया ते उसदा ओ जहाज डुब्बी गेआ ओ बचारा बड़ी मुशकला कन्ने इक फट्टे पर तरदा होई इक कण्डै जाई लग्गा ते उत्थें बेइयै जहाजै ते सम्यानें दा चेता करियै लगा रोन उत्थों दे लोक आइयै उस कोला ओदे रोने दा कारण लगे पुच्छन। उन्न सारा हाल सुनाया जो ओदे ने बरती ही ते कियां ओ तरिये उत्थें पुज्जा हा। तां ओ लोक लगे आखन तू भला भोला आदमी ऐं तेरे रोने धोने कन्नैं ते घाटा पूरा होना नई नां गै डुब्बे दा जहाज तुगी थोना ऐ ! अच्छा तू चल साढ़ राजे कोल ते अपना दुक्ख उन्दे अग्गै खोल ओ सारें दे दुक्ख दूर करदे न। उन्दे गलाने पर ओ सदागर उन्दे राजे कोल गेआ तां ओ दिक्खियै बड़ा हरान होआ जे राजा होर सनू दा बान बट्टै करदे हे। न गै राजे दै सिर ताज हा नां गै ओदा मैहल हा। सदागरै मनै च बचार कित्ता लोकौ उसदै कन्ने मखौल किता ऐ पर ओ दुखिया हा उन्न आपबीती राजे गी सुनाई। राजे होरें सदागरै दी गल्ल सुनियै आखेआ जे जित्थें जहाज डुब्बेआ ऐ ओ थार ते साढ़े राजै दी हद्दौ च ऐ जहाज समुद्र की डोबेआ ऐ? बजीर होरें गी बुलाओ ते इस मामले दी पुच्छ पड़ताल कराओ? जे के गल्ल ऐ?